KOMISIJOS SPRENDIMAS
2005 m. spalio 17 d.
patvirtinantis naminių ir laukinių paukščių gripo tyrimų programų įgyvendinimą valstybėse narėse 2005 m., bei nustatantis ataskaitų pateikimo ir reikalavimų atitikimo taisykles Bendrijos finansinei paramai, skirtai padengti šių programų įgyvendinimo išlaidas, gauti
(pranešta dokumentu Nr. C(2005) 3920)
(Tekstas svarbus EEE)
(2005/732/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 20 straipsnį,
kadangi:
(1)
Tarybos sprendime 90/424/EEB numatyta, kad Bendrija skiria finansinę paramą techninėms ir mokslinėms priemonėms, būtinoms Bendrijos veterinarijos teisės aktų kūrimui bei veterinarinio švietimo ar mokymo plėtrai.
(2)
2005 m. birželio 21 d. Komisijos sprendime 2005/464/EB dėl naminių ir laukinių paukščių gripo tyrimų programų įgyvendinimo valstybėse narėse (2) numatyta 2005 m. ir 2006 m. pradžioje įgyvendinti tokius tyrimus pagal Komisijos patvirtintus planus. Tokie tyrimai skirti paukščių infekcijoms, dėl ko gali reikėti persvarstyti dabartinius įstatymus ir išplėsti žinias apie galimus laukinių gyvūnų ir augalų keliamus pavojus gyvūnams ir žmonėms.
(3)
Pagal tą sprendimą Komisija išnagrinėjo valstybių narių pateiktas programas.
(4)
Tačiau, dėl paukščių gripo plitimo permainų Azijoje 2005 m. rugpjūčio 25 d. ir 2005 m. rugsėjo 6 d. buvo sušaukti ekspertų grupės susitikimai, kurių metu nuspręsta, kad atsižvelgiant į turimus duomenis apie centrinės ir vakarų Azijos kilmės paukščių rūšių migracijos kelius, reikia atidžiau stebėti laukinius paukščius bei suaktyvinti gyvų arba sumedžiotų paukščių stebėjimą, taip pat pasyvų rastų nudvėsusių laukinių paukščių stebėjimą. Visų pirma, ekspertų grupė rekomendavo suaktyvinti jau numatytas 2005-2006 m. stebėjimo programas, padidinant iš vandens paukščių, migruojančių ligos plitimo rizikos keliais, imamų mėginių skaičių. Todėl Sprendimas 2005/464 buvo atitinkamai pakeistas Sprendimu 2005/726/EB.
(5)
Komisija nustatė, kad pateiktos programos atitinka iš dalies pakeistame Sprendime 2005/464/EB nustatytas sąlygas. Dėl to tas programas reikėtų patvirtinti.
(6)
Atsižvelgiant į šių programų svarbą siekiant Bendrijos tikslų gyvūnų ir visuomenės sveikatos srityje, reikia nustatyti Bendrijos finansinės paramos dydį, sudarantį 50 % atitinkamų valstybių narių patirtinų išlaidų, susijusių su šiame sprendime nurodytomis priemonėmis, neviršijant kiekvienai programai numatytos didžiausios sumos.
(7)
Nuo 2005 m. liepos 1 d. patvirtintos išlaidos, susijusios su programomis, kurios turi būti patvirtintos, taip pat turi būti laikomos atitinkančiomis reikalavimus Bendrijos bendram finansavimui gauti.
(8)
Be to, tikslinga nustatyti ataskaitų apie tyrimų rezultatus pateikimo taisykles ir taisykles, nustatančias ar išlaidos, nurodytos paraiškoje Bendrijos finansinei paramai, skirtai valstybių narių išlaidoms programos įgyvendinimui padengti gauti, atitinka reikalavimus.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
I priede išvardytos valstybių narių programos (toliau - programos) patvirtinamos tame priede numatytam laikotarpiui.
2 straipsnis
Valstybės narės vykdo naminių ir laukinių paukščių gripo tyrimus pagal šias programas.
3 straipsnis
Finansinė Bendrijos parama mėginių analizės išlaidoms padengti skiriama kiekvienai valstybei narei ir yra ne didesnė negu priede I nustatyta didžiausia suma.
Parama teikiama, jei valstybė narė įvykdo šias sąlygas:
a)
priima programai įgyvendinti būtinus įstatymus, taisykles ar administracines nuostatas;
b)
ne vėliau kaip iki 2006 m. kovo 31 d. Komisijai ir Bendrijos etaloninei laboratorijai pateikia galutinę paukščių gripo ataskaitą apie techninį programos vykdymą ir pasiektus rezultatus pagal ataskaitų pavyzdžius, pateikiamus II, III, IV ir V prieduose;
c)
Komisijai pateikia atitinkamus dokumentus dėl patirtų išlaidų laikotarpiu, kuriam buvo patvirtinta programa;
d)
veiksmingai įgyvendina programą, visų pirma kompetentinga institucija turi užtikrinti tinkamą mėginių ėmimą.
4 straipsnis
Didžiausios sumos, kurios išmokamos valstybėms narėms už programose numatytus tyrimus, negali viršyti:
a)
:
ELISA tyrimas
:
1 EUR už tyrimą;
b)
:
imunodifuzijos agaro gelyje tyrimas
:
0,6 EUR už tyrimą;
c)
:
HI tyrimas H5/H7
:
4 EUR už tyrimą;
d)
:
viruso izoliavimo tyrimas
:
30 EUR už tyrimą;
e)
:
PCR tyrimas
:
10 EUR už tyrimą.
5 straipsnis
Valiutos keitimo kursas taikomas paraiškoms, valstybių narių pateiktoms pagal Sprendimą 90/424/EEB nacionaline valiuta „n“ mėnesį, yra tas, kuris galioja „n+1“ mėnesio dešimtą dieną arba prieš dieną iki šio kurso nustatymo.
6 straipsnis
Šis sprendimas skirtas valstybėms narėms.
Priimta Briuselyje, 2005 m. spalio 17 d.